RETTEN FOR EU-PERSONALESAGERS DOM (Tredje Afdeling)

12. maj 2016

FS

mod

Det Europæiske Økonomiske og Sociale Udvalg (EØSU)

»Personalesag — midlertidigt ansatte — artikel 2, litra c), i ansættelsesvilkårene for de øvrige ansatte — midlertidig ansat, der er ansat med henblik på at beklæde en stilling som kontorchef »for en gruppe i Det Europæiske Økonomiske og Sociale Udvalg« — vedtægtens artikel 44, stk. 2 — avancement til et højere løntrin tildelt med tilbagevirkende kraft efter en prøveperiode på ni måneder — analog anvendelse for midlertidig ansatte er i ansættelsesvilkårene for de øvrige ansatte ikke fastsat ratione temporis — kontraktbestemt sui generis-prøveperiode ikke omfattet af de situationer, der er omhandlet i ansættelsesvilkårene — forlængelse af den kontraktlige prøveperiode — kvaliteten af det udførte arbejde fundet utilstrækkelig i stillingen som kontorchef — omplacering til en stilling uden ledelsesansvar — muligt at avancere til et højere løntrin i henhold til vedtægtens artikel 44, stk. 2«

Angående:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder FS i det væsentlige har nedlagt påstand dels om annullation af den afgørelse, der blev truffet af formanden for Det Europæiske Økonomiske og Sociale Udvalg (EØSU) den 25. maj 2014 om ikke at bekræfte sagsøgeren i dennes stilling som kontorchef og af afgørelsen af samme dato, der i øvrigt kom til udtryk ved et tillæg til sagsøgerens ansættelseskontrakt som kontorchef, hvorved EØSU omplacerede hende til en stilling uden ledelsesansvar som administrator i lønklasse AD 12, dels om at EØSU tilpligtes at erstatte det økonomiske og ikke-økonomiske tab, som sagsøgeren angiveligt har lidt.

Udfald:

Afgørelsen truffet af formanden for Det Europæiske Økonomiske og Sociale Udvalg den 25. maj 2014, som suppleret ved tillæg nr. 2 til FS’ ansættelseskontrakt, hvorved ansættelsesmyndigheden ved Det Europæiske Økonomiske og Sociale Udvalg ikke bekræftede sagsøgeren i dennes stilling som kontorchef, og med virkning fra den 9. april 2014 overførte denne til en stilling uden ledelsesansvar, annulleres. Det Europæiske Økonomiske og Sociale Udvalg betaler FS en erstatning på 2000 EUR for den ikke-økonomiske skade, hun har lidt. I øvrigt forkastes erstatningspåstandene. Det Europæiske Økonomiske og Sociale Udvalg bærer sine egne omkostninger og betaler de af FS afholdte omkostninger.

Sammendrag

Tjenestemænd – midlertidigt ansatte – ansættelse – prøvetid – intern ansøger, som allerede har erfaring som midlertidigt ansat – indplacering i en ny stilling, som medfører indplacering i en højere lønklasse – gennemføring af en ny prøvetid – tilladt (Ansættelsesvilkårene for de øvrige ansatte, art. 14) Tjenestemænd – midlertidigt ansatte – forfremmelse i lønklasse – ansat, som er ansat i en lederstilling – cheftillæg – analog anvendelse af vedtægtens artikel 44, stk. 2, på midlertidigt ansatte før den 1. januar 2014 – udelukket – parter, som i en kontrakt har aftalt at anvende nævnte bestemmelse analogt – konsekvenserne af en utilfredsstillende udførelse af opgaverne – omplacering til en stilling uden ledelsesansvar – administrationens skønsbeføjelse – grænser (Tjenestemandsvedtægten, art. 7, stk. 1, og art. 44, stk. 2; ansættelsesvilkårene for de øvrige ansatte, art. 10, stk. 1) Tjenestemænd – midlertidigt ansatte – ansættelse – lederstilling – prøvetid – vilkårene for prøvetidens afvikling – ændring af disse vilkår i løbet af den nævnte prøvetid – pligt for bedømmeren til at tage hensyn til denne ændring (Tjenestemandsvedtægten, art. 44, stk. 2; ansættelsesvilkårene for de øvrige ansatte, art. 14) Tjenestemænd – bedømmelse – bedømmelsesrapport – udfærdigelse – påstand om psykisk chikane – bedømmelsesrapporten ulovlig – nødvendigt med en forbindelse mellem chikanen og den negative bedømmelse i bedømmelsesrapporten – bevisbyrde (Tjenestemandsvedtægten, art. 12a og 43)